**Fodbold, en kultisk rite?**

**Fodboldkultur og kristentro.**

**-Kult, rite og ritual.**

**Af sognepræst Jesper Svendsen.**

**Intro**

Fodbold, denne evigt bevægende runde genstand, der i bevægelse rummer alt livs potentielle magi i sig, med magt til at bevæge masserne i ”katarsisk” forløsning eller selvdestruktiv ødelæggelse.

Med Katarsis, renselse, tænkes der her på det begreb som Aristoteles bl.a. bruger i sin bog ”Om digtekunsten”, i sin analyse af de græske tragedier. Begrebet bygger på, at en tilskuer gennem at se f.eks. et tragisk teaterstykke renses for onde følelser, og dermed får en renset sjæl.

Dette drama, hvor det hænder, at selv det største hold går under, og hvor miraklet i det mindstes holds opstandelse kan opleves som kultdrama på kun 90 minutter, 5400 sekunder eller en evighed.

Bolden, en genstand der i stilstand er død, men i de kreative mønster skaber øjeblikke af opstandelse, i bevægelse en moderne ”Fugl Fønix”.

Et stedse uafklaret spørgsmål er, om fodbold bare er fodbold, en kulturhistorisk bagatel, opium for massernes underholdning og voldsudladning, eller er fodbold meget mere end det der ses, måske end dog et ritualiseret rensende kultdrama for en hengiven imaginær menighed!?

**På den Iberiske halvø.**

Jeg havde det privilegium, at jeg i tre måneder kunne komme i dybden med dette emne samtidig med jeg konkretiserede det, ved at rette mit blik mod nordspanske klubber og lave feltarbejde i Baskerlandets klubber: Athletic Bilbao, Real Sociedad, og i Catalonien i FC Barcolona og RCD Espanyol.

Den saglige udvælgelse kunne være faldt anderledes ud, at det blev netop disse klubber, er min store veneration for baskisk og catalansk fodbold og kulturhistorie. Lige så kosmopolitisk og broget FC Barcelona er (grundlagt af en schweizisk jøde: Joan Gamber) lige så regional og proletarisk skøn er Athletic Bilbao, ja lige så kongelig eksklusiv upperclass er Real Sociedad.

Velmenende kunne også hævde, at det ville have været oplagt, at udpege de galiciske klubber; Celta Vigo og Deportivo de La Coruña, for at kombinere det med pilgrimskulturen i Galicien koncentreret i Santiago de Campostella. Men de har ikke nær samme tiltrækningskraft og ikke i tilnærmelsesvis samme fantastisk selviscenesat myte om egne ofre og sejre.

Og det sydlandske miljø med den altoverskyggende katolske konfession er jeg mig bevidst.

De samme ritualiseringsfænomener ville antageligt i norden og Nordtyskland eller de britiske øer være meget mere udvisket til en introvert ikke-i-tale-sat dyrkelse.

Mit studieemne kondenserede jeg indtil en undersøgelse om det kristne sprog under fodboldkampe kunne bruges som symbolreferenceramme for det kultdrama en kamp er, og som kommer til udtryk mellem spillere og publikum som kommunikation og interaktion?

Denne fodboldens liturgi og symbolik blev undersøgt ved deltagelse i fodboldkampe**, (samtaler med tilskuere og med klubbernes pressemedarbejder.)** Jeg ville gerne have udvidet det til, at omfatte kapaciteter/undervisere på universiteter, men tiden var for kort.

**En forhistorie, en kærlighedshistorie.**

Hvorfor fodbold, og hvorfor denne intellektualisering af et simpelt boldspil? Det lader sig ikke med rimelighed besvare, men en tilnærmelse vil være en tilståelse, fodbold er et passionens spil og sprog og deri er også indeholdt en kærlighedshistorie, som følelsernes lidelse og forløsning.

Hør blot når det bliver til lidelse til tomhed:

*”Vi gik på stadion nogle stykker næste dag for at se Verner… Man kan blive så øde inden i efter en fodboldkamp. Især når man er alene. Ligegyldig hvor god den har været. Der har man stået med alle mulige mennesker og set på det samme, og så går vi til hvert sit, unge, gamle, rige og fattige, kloge og dumme. Kold cerutrøg hænger i næsen, pølsepapir og bajere ligger og flyder, tribunerne bliver tomme. Hvad er det egentlig for noget, som var så spændende lig før? Man kan ikke forstå man gik sådan op i det. Og hvor blev det af Der er ikke spor tilbage. Hvad går man der så for? For at få kamphormon skilt ud, sagde Poul-Erik altid. Medicinere ved noget om adrenalin. Jeg ville sige det er fordi stadion er et sted uden sjæl. Og man trænger til at være ingenting engang i mellem…”*

Uddrag fra Tage Skou-Hansens Tredje halvleg, hvor han ligger denne stream of consciousness i munden på Holger Mikkelsen. Det er næppe forfatterens eget syn, der her kommer til udtryk. Den kan karakteriseres som negation af en (kristen) ontologi. Mennesket er reduceret til et rør!

Her bliver mennesket tomhed og alene bagefter, et stykke ingenting uden erindring om begivenheden.

Her har jeg fået øjnene op for, at netop det modsatte, denne reduktion, lader åbne.

At en fodboldkamp kan være mere end en fodboldkamp. At man som menneske med en ontologisk forståelse som legeme, sjæl og ånd opdager, at man kan lades op af en fodboldkamp, præcis som en gudstjeneste. Fordi her er mere en fysik i tid og rum. At man til en kamp kan føle et åndeligt fællesskab, fordi det enkelte individ transcenderes og transformeres. Og at erindringen af en skelsættende kamp kan afføde afgørende valg, som får vedvarende betydning for ens liv, igen præcis som til en gudstjeneste.

Laves en tilstræbt parallelisering mellem en højmesse og en fodboldkamp, ses omridset til et genkendeligt skema.

Er en messes liturgi; Indledning: indgangsmusik, sang, hilsen, en orddel med læsningerne og prædiken, så følger en nadverdel, og til slut en afslutning med velsignelse og sang, udgangsmusik.

Så kan der drages paralleller til kampe eksempelvis på ”Camp Nou” (betyder ny bane, i forhold til det solgte gamle stadion).

Der kan dog ikke meningsfuldt laves en fuldstændig sammenligning, men der kan påvises kendetegn, der til dels har samme skema.

Gengiv en Gudstjeneste:

På stadion

Indledning; der spilles musik i stadions højtalere, når spillerne løber på banen hilses der, klubbens faste slagsang synges;

I dansk oversættelse:

***1***

***Hele banen,***

***er som et brøl vi er de blårøde folk,***

***det betyder intet hvor fra vi kommer,***

***om det er fra syd eller nord,***

***vi har noget til fælles, vi har noget til fælles,***

***et flag knytter os sammen:***

***Blårødt mod vinden,***

***et mægtigt skrig,***

***vi har et navn,***

***det kender hele verden:***

***Barca, Barca, Baaaarca!***

***2.***

 ***Spillere, tilhængere,***

***når vi er forenet er vi stærke;***

***i mange år har vi ofret os,***

***vi har råbt ved mange scoringer,***

***og vi har vist, og vi har vist***

***At ingen kan knække os:***

***Blårødt mod vinden,***

***et mægtigt skrig,***

***vi har et navn,***

***det kender hele verden:***

***Barca, Barca, Baaaarca!***

Dette er blot et eksempel, et berøm et, det er indrømmet. Alle større fanklubber har deres egne sange/kantater.

Denne immanent religiøse kampsang, skal tillige intimidere modstandernes tilbedere.

Sangen; *Barca, Barca, Baaaarca!* begynder med at fastslå (Kult-)dramaets sted, banen (Camp) indledes der med. Derefter en definition indad til (Vi) og derefter udad til (det kender hele verden). Så kommer i 2. vers aktørerne, spillerene og tilhængere (præster og menigheden). I sangen er indeholdt, den erfaring, at solidariteten mellem dem, gør stærk. Men der har også været ofre, et passionsdrama, for at kunne rejse sig igen, i et nyt holds blændende klare opstandelseslys.

Sammenlignet til en højmesse skulle der følge en orddel. Der kunne peges på spillernes navne, der råbes op, og for hver gang, svares der med et råb fra tilhængerne.

**I pausen spises der:**

Der kan fortælles om begivenheden på Anoeta i forbindelse med Real Sociedad - Shakhtar Donetsk, 16. sept. 2013.

Hold: Bravo; Estrada, Ansotegi, Martínez, De la Bella; Pardo/Granero, Zurutuza/Elustondo; Vela, Xabi Prieto, Griezmann; Seferovic

Men det ”kultiske drama” der har sit mål i, at ende med forløsning deler begge.

Afslutningsvis synges og spilles der igen musik (og forhåbentlig har holdet ladet deres velsignelse dryppe på tilhængerne).

Endvidere kan iagttages;

at det konkret/følelsesmæssige ved en fodboldkamp er langt tydeligere og meget mere udtryksfuld end ved en gudstjeneste, måske al den stund at resultatet ikke er givet på forhånd.

At samhørigheden med de andre fans (her tænkes kun på den kultur, de fleste støder på i Spanien) er ligeledes meget mere udtalt og konkret end til en gudstjeneste.

**Fodbold er mere end et boldspil.**

En religiøs dyrkelse, der rituel kommer til udtryk i forbindelse med en kamp, kan der tillige påpeges en hen del forskellige fænomener:

Under især større holds fodboldkampe, men også i bredere forstand, med stadionkapeller, ved merchandise, og generelt ved fankulture kan man hyppigt iagttage religiøse, transcendente fænomener, der finder vejen ind i en ellers a-religiøs, immanent verden, sportens verden.

Et eksempel kunne være et stadions opbygning som et tempel til kultisk dyrkelse af guderne og underholdning for masserne. Her kan drages paralleller til Colosseumbygninger i alle antikke byer.

Det ombyggede Athletic-stadion ”San Mames” i Bilbao går under den folkelige betegnelse ”Katedralen”. Real Sociedads stadion ”Anoeta” er kranset af en lyskegle der øverst oppe flugter med den store Kristus-figur på bjerget ved kysten, der leder tankerne hen på Rio De Janeiros imposante velsignende Kristus-skulptur.

Et andet eksempel er kapellerne på stadions, hvor der afholdes gudstjenester for holdene før en ny sæson, ja man kan tillige blive viet der.

Et tredje eksempel, der er meget i iøjnefaldende, er mange spilleres korstegnelse før de løber på banen (som U11træner af kan jeg ikke helt lade være med at trække på smilebåndet, når jeg ser en af disse små gentage deres stjernes gestus, når **de selv** løber på banen!).

Et fjerde eksempel er en dedikation-scener til ”Gud” af en spiller, der har scoret, ved at pege op i himmelen. En yndet gestus som Barcelonaspilleren Lionel Messi gør brug af.

En historisk iagttagelse, der også skal medtages: en kamp er som et drama i to akter, men også som et drama med gudstjenestens liturgiske ramme, der til tider kan tage et tilbedelsespræg, der sproglige afslører sig selv.

I 1970’erne blev den hollandske angriber Johann Cruyff kaldt for ”salvator” i FC Barcelona.

Det sproglige udtryk her; ”frelser”, der låner sit indhold fra kristologien, soterologien, og en kristent antropologi med helliggørelse materialisere sig i sætninger som; *at een ”ofre” sig for holdet, så at et hold kan ”genopstå” i kampen*, at *et hold er som ”genfødt” efter pausen* etc.

Der kan også peges på det pamplonske hold Osasunas brug af den gregorianske sang, eksempelvis ”Missa Cantada” og Vesperas de Domingo” udgivet af munkene fra klostret i Leyre.

Om den religiøse manifestation i fodbold er ”lak” eller der er substans i denne fortolkning/tydning, er alene indeholdt i de øjne der ser, og de fødder der tramper på stadions.

Epilog

Som man tillige kan se, så er studieorloven med andre ord også blevet brugt til at rejse rund og samle indtryk, oplevelser og interviews, for at kunne formulere et mere sammenhængende billede end bare en anelse og fragmentariske påstande.

Men tillige sneg der sig heldigvis vildveje ind på min tur som klosterophold hos de gæstfrie likørproducerende brødre i klostrer i Leyre.

Eller det var bjergvandring i ”Foz de Lumbier”i provinsen Navarra, eller sakral kirkevandring i Barcelona.

Eller tyrefægtning i de kaotiske San Fermín-festdage i Pamplona. Beskrevet og hyldet i sin dagdrivertilværelse i årene i 1920’erne i bl.a. Baskerlandet af Ernest Hemmingways ”Solen går sin gang”.

Eller den tyngdekraftophævende arkitektur i Guggenheimmuseet i Bilbao, for at pege på nogle af vejene.

På enhver sand rejse er der vildveje, uden man af den grund behøver, at være faret vild, men vigtigst for en rejse er, at man finder vejen hjem igen. På den vej hjem gennem ”de sorte skove” opstod der en glædelig anledning til at besøge min gamle studieby; Tübingen, et aldrig glemt fantastisk minde.

Vejen hjem har sit mål. At komme hjem er også at komme tilbage til hverdagen, til virkeligheden. Hvilket er hårdt, for den æder en med hud og hår, men også godt, for den holder balance pligt og frihed. Kunsten er så, at lade rejseminderne blive til inspiration for hverdagens ritual.

Og bruge dem, der hjemme.